section_heading: Povijest
paragraph_text: Čin osnivanja kluba u malobrojnoj hrvatskoj zajednici u Oslu još je značajniji kada se uzme u obzir da su predstavnici jugoslavenske diplomacije u to vrijeme izlagali pritiscima, često i otvorenim prijetnjama, sve one koji su se izjašnjavali kao Hrvati i koji su promicali hrvatske nacionalne interese. Osnivanjem kluba, grupa hrvatskih domoljuba tada je i na ovaj način istaknula svoju političku pripadnost. Oni nisu podlegli pritisku i prijetnjama jugo-diplomata da skinu hrvatski grb s dresova, i klubu su se veoma brzo zbog njihova odlučna i hrabra držanja priključili mnogi domoljubi iz malobrojne zajednice. Kako je u to vrijeme teško bilo biti Hrvat u Norveškoj i u kakvom se tada okruženju radilo i djelovalo, govori i činjenica kako je trebalo proći punih deset godina od utemeljenja kluba pa do podnošenja zahtjeva Športskom savezu Osla za službenom registracijom kluba pod imenom "Croatia".